b"\n_START_ARTICLE_\nArxiu Capitular de Mallorca\n_START_SECTION_\nMissi\xc3\xb3\n_START_PARAGRAPH_\nSegons la carta de serveis de l'Arxiu, la seva missi\xc3\xb3 \xc3\xa9s \xc2\xabrecollir, conservar i difondre el patrimoni documental de la Catedral de Mallorca, entenent com a tal tota la documentaci\xc3\xb3, actual o hist\xc3\xb2rica, en qualsevol tipus de suport, produ\xc3\xafda o rebuda pel Cap\xc3\xadtol en l'exercici de les seves funcions\xc2\xbb.\n_START_SECTION_\nHist\xc3\xb2ria\n_START_PARAGRAPH_\nLa hist\xc3\xb2ria de l'Arxiu comen\xc3\xa7a amb la construcci\xc3\xb3 de la Catedral i amb la creaci\xc3\xb3 del Cap\xc3\xadtol de canonges. Malgrat que l'Arxiu neix en el mateix moment en qu\xc3\xa8 el Cap\xc3\xadtol crea el primer document, la reagrupaci\xc3\xb3 de tots els documents en un mateix espai f\xc3\xadsic no es produeix fins al 1526. Inicialment els documents estaven disgregats per les sagristies de les capelles. L'any 1526 tots els documents es reuneixen en la sagristia major; i quatre anys m\xc3\xa9s tard, el 1530, el bisbe Rodrigo S\xc3\xa1nchez del Mercado orden\xc3\xa0 la construcci\xc3\xb3 d'unes depend\xc3\xa8ncies dedicades a arxiu. El canonge Jeroni Mili\xc3\xa0 va ser elegit primer canonge arxiver i, des de llavors i de forma quasi ininterrompuda, un membre del Cap\xc3\xadtol ha ostentat el c\xc3\xa0rrec de canonge arxiver."